stanford-oval/wikipedia huggingface dataset:
לו קארייה
ביוגרפיה

סבו של קארייה הגיע במקור לארצות הברית ממקסיקו כדי לעבוד בסאות'רן פסיפיק במהלך שנות ה-20 של המאה ה-20. סבו התיישב בארצות הברית והקים שם משפחה, אך השפל הגדול אילץ אותו לשוב למקסיקו עם ילדיו שנולדו באמריקה. שנים לאחר מכן, האיש שיהפוך לאביו של קארייה, התחתן ועבר ממקסיקו לקליפורניה. קארייה נולד במזרח לוס אנג'לס, וכשהיה בן שנתיים נהרגה אמו בתאונת דרכים. בעקבות זאת עברה המשפחה לסקטקס. כעבור חמש שנים עברו הוא ואביו לשכונה פינגווין סיטי באנהיים, ומשפחתו הייתה קשת-יום. את כיתה ב' התחיל קארייה כשהוא דובר ספרדית בלבד. תחילה התקשה ללמוד אנגלית, אך כעבור זמן מה החל לדעת אותה באופן רהוט.
לאחר שסיים את לימודיו התיכוניים באנהיים, השלים לימודי תואר ראשון בכלכלה באוניברסיטת המדינה של קליפורניה בפולרטון, ולאחר מכן קיבל תואר שני במשפטים מאוניברסיטת קליפורניה בלוס אנג'לס. הקריירה הפוליטית של קארייה החלה בשנת 1996 כשהתמודד לאספה המדינתית של קליפורניה כמועמד המפלגה הדמוקרטית במחוז הבחירה ה-69. במירוץ צמוד הפסיד לג'ים מוריסי המכהן, בפער של 93 קולות בלבד. ב-1998 התומדד מולו קארייה בשנית, ונבחר ברוב של 54% מקולות הבוחרים. כהונתו החלה ב-7 בדצמבר 1998. ב-2004 נבחר למועצת המפקחים של מחוז אורנג', והיה לדמוקרטי הראשון שישב במועצה מאז 1987.
ב-2006 נבחר לסנאט של קליפורניה, כנציג מחוז הבחירה ה-34. קארייה הושבע לסנאט של מדינת קליפורניה ב-4 בדצמבר 2006. בשנת 2010 נבחר קארייה מחדש אחרי שניצח את חברת מועצת העיר אנהיים לוסיל קרינג. בבחירות מיוחדות שהתקיימו ב-27 בינואר 2015 התמודד קארייה בשנית למועצת המפקחים של מחוז אורנג', אך הובס בפער זעום על ידי אנדרו דו, לשעבר חבר מועצת העיר גרדן גרוב, בפער צמוד של 43 קולות בלבד (0.1%).
בבחירות 2016 התמודד קארייה אל בית הנבחרים של ארצות הברית במחוז הקונגרס ה-46 של קליפורניה, לאחר פרישתה של לורטה סנצ'ז אשר התמקדה במסע הבחירות שלה לסנאט של ארצות הברית. בבחירות המקדימות הגיע למקום הראשון עם 43.7% מהקולות, ובבחירות הכלליות גבר על עמיתו הדמוקרטי עם כ-70 אחוזים מקולות הבוחרים. כהונתו החלה כאשר הושבע לתפקידו עם התכנסות הקונגרס ה-115 של ארצות הברית, בראשית ינואר 2017.
בראשית 2021, השתתף קארייה בספירת קולות חבר האלקטורים בבחירות לנשיאות ארצות הברית 2020, ובשעה שתומכי הנשיא דונלד טראמפ הסתערו על הקפיטול נכח במליאת בית הנבחרים כאשר הפורעים ניסו לפרוץ את דלתות המליאה. הוא נמנה בין חברי הקונגרס שהתחבאו בהיכל הפסלים הלאומי וצוידו במסכות גז מחשש שייעשה שימוש בגז מדמיע. לאחר ההסתערות, קארייה הוטרד בידי תומכי טראמפ בנמל התעופה הבינלאומי וושינגטון דאלס לאחר שעזב את וושינגטון הבירה כדי לשוב אל ביתו שבמחוז אורנג'. הוא הוטרד בידי תומכי טראמפ אלה, ולאחר חילופי דברים בין תומכי הנשיא לקארייה, משטרת נמל התעופה פיזרה את המהומה. בעקבות אירועים אלה תמך קארייה בהדחתו השנייה של טראמפ וקרא לסגן הנשיא מייק פנס להפעיל את התיקון ה-25 לחוקת ארצות הברית.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  שרה ד. וייר, Meet California’s newest members of Congress, באתר לוס אנג'לס טיימס, 16 בנובמבר 2016 (באנגלית)
↑  סוזן גאמבואה, Latinos in Senate, House, State Races We'll Be Watching on Election Night, באתר NBC News‏, 4 בנובמבר 2016 (באנגלית)
↑  כריסטינה פלום, Democrat Lou Correa Elected in California’s 46th District, באתר Roll Call‏, 9 בנובמבר 2016 (באנגלית)
↑  A Growing List of Lawmakers and Groups Support Impeaching Trump or Invoking the 25th Amendment, באתר  Alaska Native News‏, 8 בינואר 2021 (באנגלית)
| --- | --- |
בקרת זהויות :  SNAC: w6wr2fb3  US Congress: C001110
סקוט ל. פיצג'רלד

סקוט ל. פיצג'רלד (באנגלית: Scott L. Fitzgerald; נולד ב-16 בנובמבר 1963) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס החמישי של מדינת ויסקונסין. טרם היבחרו אל בית הנבחרים היה חבר ותיק בסנאט המדינתי של ויסקונסין, ובשבע השנים האחרונות לכהונתו שם היה מנהיג סיעת הרוב בסנאט.
ביוגרפיה

פיצג'רלד נולד בשיקגו שבאילינוי, ובגיל 11 עבר עם משפחתו לכפר הוסטיספורד (Hustisford) שבמדינת ויסקונסין. הוא סיים את לימודיו בבית הספר התיכון של היישוב בשנת 1981, והשלים באוניברסיטת ויסקונסין–אושקוש לימודי תואר ראשון במדע המדינה ב-1985. ב-1981 הוא הוסיף להצטרף לכוחות המילואים של צבא ארצות הברית, וכעבור ארבע שנים הגיע לדרגת לוטננט בכוחות לוחמת השריון של הצבא. במהלך שירותו הצבאי בן 27 השנים למד בממכללת פיקוד ומטה הכללי של צבא ארצות הברית (CGSC) ושירת במספר תפקידים, בין היתר כמפקד גדוד. בשנת 2009 פרש בדרגת לוטננט קולונל.
לאחר שירותו הצבאי עבד במשך כעשור כמוציא לאור בתחום העיתונאות. בשנת 1990 רכש את העיתון "Dodge County Independent News" שבג'ונו בוויסקונסין, ומכר אותו ב-1996 ל-"Watertown Daily Times", שם היה מו"ל-שותף במשך שנים אחדות. בשנת 1994 נבחר פיצג'רלד לסנאט של ויסקונסין, וב-1998 נבחר מחדש. הוא נבחר על ידי עמיתיו הרפובליקניים בסנאט למנהיג סיעת הרוב במושב הסנאט לשנים 2011–2012. במושבים קודמים של הסנאט היה מנהיג המיעוט, יושב ראש-עמית של הוועדה המשותפת למימון ויו"ר ועדת ההקצבות של הסנאט.
במהלך 2011 פקדו את ויסקונסין מחאות והפגנות מרובות כנגד חקיקה לתיקון תקציב המדינה של ויסקונסין שיזם המושל סקוט ווקר. בינואר 2011, פיצג'רלד אמר שהוא רוצה להיפגש עם האיגודים המקצועיים בטרם שינוי החקיקה, במטרה לפשר את המוחאים עם המושל. באותה השנה, הרפובליקנים בוויסקונסין שרטטו את מפת מחוזות הבחירה של המדינה עם 99 מחוזות לאספה המדינתית ו-33 מחוזות לסנאט. מאוחר יותר החליט מותב בן שלושה שופטים כי מפה זו היא הטיה בלתי-חוקתית של מחוזות בחירה. בתגובה, פיצג'רלד ועמיתיו הרפובליקנים עתרו נגד ההחלטה לבית המשפט העליון של ויסקונסין.
בספטמבר 2019, לקראת בחירות 2020, הכריז פיצג'רלד כי יתמודד אל בית הנבחרים של ארצות הברית במחוז הקונגרס החמישי של ויסקונסין. ההודעה הגיעה שבועיים לאחר שנציג המחוז המכהן מזה כ-42 שנה, ג'ים סנסנברנר, הודיע על פרישתו. מחוז הבחירה שייצג פיצג'רלד בסנאט המדינתי כלל בתחומיו שטחים גדולים מחלקו המזרחי של מחוז הקונגרס החמישי. תחילה סברו הפרשנים הפוליטיים כי בבחירות המקדימות במפלגה הרפובליקנית — התחרות האמיתית במעוז רפובליקני זה — יתמודדו מועמדים רבים, אך חיש מהר ביסס פיצג'רלד את מעמדו כמתמודד המוביל להחליף את סנסנברנר. באוקטובר 2020 נענש מטה הבחירות של פיצג'רלד על שקיבל תרומות מופרזות למסע הבחירות שלו, בשעה שפיצג'רלד טרם הסדיר חוב בן 3,600 דולר אמריקני. ביום הבחירות הכלליות, גבר פיצג'רלד על טום פלזוויץ', מועמד המפלגה הדמוקרטית, עם 60.1% מקולות הבוחרים.
פיצג'רלד הושבע לתפקידו בראשית ינואר 2021, עם התכנסות הקונגרס ה-117 של ארצות הברית. במהלך ספירת קולות חבר האלקטורים בבחירות לנשיאות ארצות הברית 2020, נמנה פיצג'רלד בין 120 הרפובליקנים בבית הנבחרים האמריקאי שהתנגדו לספירת קולות חבר האלקטורים של אריזונה ושל פנסילבניה. אליו הצטרף עמיתו טום טיפאני, גם הוא מוויסקונסין.
הערות שוליים

↑  סקוט באוור, Senate leader says Walker's refinancing debt could balance budget, באתר Wisconsin State Journal‏, 9 בפברואר 2011 (באנגלית)
↑  סקוט באוור, Scott Fitzgerald promises limit to taxpayer cost in redistricting case, באתר Wisconsin State Journal‏, 7 בפברואר 2017 (באנגלית)
↑  מישל סטוקר, Fitzgerald launches campaign for 5th CD, באתר Wis Politics‏, 17 בספטמבר 2019 (באנגלית)
↑  ניקולס פאדוס, Representative Jim Sensenbrenner of Wisconsin, Republican Mainstay, Is Set to Retire, באתר הניו יורק טיימס, 4 בספטמבר 2019 (באנגלית)
↑  קלי מיירהופר, State Senate Majority Leader Scott Fitzgerald wins seat in Congress, באתר Wisconsin State Journal‏, 4 בנובמבר 2020 (באנגלית)
↑  אלווין צ'אנג, The long list of Republicans who voted to reject election results, באתר הגרדיאן, 7 בינואר 2021 (באנגלית)
↑  סקוט באוור, GOP Reps. Tiffany, Fitzgerald object to certifying Biden win, באתר AP‏, 7 בינואר 2021 (באנגלית)
| --- | --- |
בקרת זהויות :  US Congress: F000471
סידני קאמלגר-דוב

סידני קאי קאמלגר-דוב (באנגלית: Sydney Kai Kamlager-Dove; נולדה ב-20 ביולי 1972) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס ה-37 של מדינת קליפורניה. מחוז הקונגרס אותו היא מייצגת חולש על מרכז העסקים הראשי של לוס אנג'לס ועל 16 שכונות בעיר לוס אנג'לס, כמו גם על הערים אינגלווד וקולבר סיטי שבמחוז לוס אנג'לס. טרם היבחרה לקונגרס האמריקאי הייתה חברת הסנאט של קליפורניה בשנים 2021–2023 וחברת האספה המדינתית של קליפורניה בשנים 2018–2021.
ביוגרפיה

קאמלגר-דוב נולדה בשיקגו שבאילינוי. היא למדה באוניברסיטת דרום קליפורניה שבלוס אנג'לס, שם השלימה לימודי תואר ראשון במדע המדינה. במהלך לימודיה הגבוהים הצטרפה לאחוות הסטודנטיות זטא פי בטא. היא השלימה לימודי תואר שני בניהול באוניברסיטת קרנגי מלון. אמה היא השחקנית שריל לין ברוס ואביה החורג הוא האמן קרי ג'יימס מרשל. בשנת 1996 החלה קאלמגר-דוב לעבוד כדוברת של מרכז משאבי החברה והציבור לאמנות (SPARC) בשכונה וניס שבלוס אנג'לס. שנה לאחר מכן, היא הייתה המנהלת האמנותית הציבורית של הארגון במהלך שחזור בור הגרפיטי של וניס. לאחר שעזבה את SPARC עבדה כעוזרתו של השחקן דלרוי לינדו. מאוחר יותר הייתה מנהלת לענייני ציבור במלכ"ר הטיפולי Crystal Stairs, שבאותה העת נוהל בידי הולי מיטצ'ל (אנ').
בשנת 2010 התמקדה קאמלגר-דוב בניהול מסע הבחירות של מיטצ'ל אל האספה המדינתית של קליפורניה, ולאחר ניצחונה של מיטצ'ל מונתה בידיה למנהלת המחוזית בלשכתה. ב-2015 התמודדה קאמלגר-דוב על המושב השלישי במועצת הנאמנים של מחוז המכללה הקהילתית של לוס אנג'לס, וב-3 במרץ אותה שנה גרפה 52% מקולות הבוחרים מקרב ארבעה מתמודדים. באותה תקופה הייתה חברה במועצת המנהלים של הארגון "הורות מתוכננת". ב-27 בדצמבר 2017, לאחר שחבר האספה המדינתית סבסטיאן רידלי-תומאס הודיע על התפטרותו, קאמלגר-דוב הצטרפה לבחירות המיוחדות להחליפו. ב-3 באפריל 2018 ניצחה בבחירות אלה, והחלה לייצג את מחוז הבחירה ה-54.
במהלך כהונתה בבית המחוקקים המדינתי, הייתה קאמלגר-דוב תומכת בשוויון גזעי וקידמה סוגיות הנוגעות לאוכלוסייה האפרו-אמריקאית בלוס אנג'לס. היא הייתה תומכת קולנית בהחזרת זכויות הצבעה למשוחררים על-תנאי, הקשחת הסטנדרטים לשימוש משטרתי בכוח, וביטול יכולת ה-NCAA למנוע מספורטאים סטודנטים לקבל תשלום על שימוש בתמונותיהם, שמותיהם ובדמותם. בשנת 2020 קאמלגר-דוב מונתה על ידי יושב ראש האספה לכהונה בוועדה לתיקון חוק העונשין המדינתי.
ב-10 בנובמבר 2020 קאמלגר-דוב הכריזה על מועמדותה לסנאט של מדינת קליפורניה בבחירות להחלפתה של הולי מיטצ'ל, שנבחרה למועצת המפקחים של מחוז לוס אנג'לס. ב-2 במרץ 2021 נבחרה לסנאט המדינתי עם 67.67% מקולות הבוחרים.
בנובמבר 2022 נבחרה אל בית הנבחרים של ארצות הברית מטעם מחוז הקונגרס ה-37 של קליפורניה. היא הושבעה לתפקידה בראשית ינואר 2023 עם התכנסות הקונגרס ה-118 של ארצות הברית. היא חברה בוועדת החוץ ובוועדת משאבי הטבע של בית הנבחרים, כמו גם בשדולה השחורה בקונגרס ובשדולה הפרוגרסיבית.
הערות שוליים

↑  Nonprofit Agency Selected for Program on Self-Sufficiency, באתר לוס אנג'לס טיימס, 22 באוקטובר 1996 (באנגלית)
↑  Plans for Graffiti Pit Restoration to Be Discussed, באתר לוס אנג'לס טיימס, 25 ביולי 1997 (באנגלית)
↑  For Blacks who battle domestic violence, Rihanna case is no surp, באתר Neighborhoodlink.com‏, 25 בפברואר 2009 (באנגלית)
↑  מאמר מערכת, Editorial: Sydney Kamlager-Dove for state Assembly, באתר Daily Bruin‏, 5 בנובמבר 2018 (באנגלית)
↑  סופיה בולאג, Republicans make runoffs in 2 special Assembly elections, באתר AP‏, 13 באפריל 2018 (באנגלית)
↑  CA Lawmakers Advance First-in-Nation Measure Restricting Use of Deadly Force by Police, באתר KTLA‏, 9 באפריל 2019 (באנגלית)
↑  נייתקן פנו, Longtime NCAA reform advocate seeing promise and hope amid ‘fair pay to play’ push, באתר לוס אנג'לס, 26 בספטמבר 2019 (באנגלית)
↑  דניאל פרדו, Sydney Kamlager to Run for Holly Mitchell's Seat in CA State Senate, באתר Spectrum News 1‏, 10 בנובמבר 2020 (באנגלית)
| --- | --- |
בקרת זהויות :  US Congress: K000400
רו קאנה

רוהיט קאנה (באנגלית: Rohit Khanna; נולד ב-13 בספטמבר 1976) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס ה-17 של מדינת קליפורניה, ברציפות מאז 2017. קאנה, חבר המפלגה הדמוקרטית, מייצג בקונגרס את הערים סאניוויל, קופרטינו ואת החלקים הצפוניים והמערביים של העיר סן חוזה שבאזורי עמק סנטה קלרה, ואת רוב העיר פרימונט שבאיסט ביי של אזור מפרץ סן פרנסיסקו. במחוז הבחירה שלו מצויים גם אוניברסיטת סנטה קלרה, ומטות החברות אפל, אינטל ויאהו.
מחוז זה הוא היחיד בארצות הברית היבשתית שרוב אוכלוסייתו הוא ממוצא אסיאתי.
ביוגרפיה

רוהיט קאנה נולד בפילדלפיה שבפנסילבניה, למשפחה הודית פונג'בית-הינדית. הוריו היגרו לארצות הברית מפנג'אב שבהודו. אביו הוא מהנדס כימי שסיים את לימודיו במכון הטכנולוגי ההודי ולאחר מכן באוניברסיטת מישיגן ואמו היא מורה לשעבר. סבו מצד אמו, אמרנה וידיאנקר, היה פוליטיקאי מהעיר בהרה השוכנת בשטחי פקיסטן דהיום (אז שכנה העיר בהודו הבריטית), וכפעיל בתנועת העצמאות ההודית העביר שנים בבית סוהר כחלק ממרדף אחר זכויות האדם. במאמר דעה שפרסם קאנה ביחד עם עמיתו ג'ון לואיס ב"בוסטון גלוב", בחן כיצד תנועתו של מהאטמה גנדי שזורה בתנועה האפרו-אמריקאית לזכויות האזרח. קאנה השלים את לימודיו התיכוניים בשנת 1994, ולאחר מכן קיבל תואר ראשון בכלכלה מאוניברסיטת שיקגו ב-1998. בשנת 2001 השלים לימודי תואר שני במשפטים באוניברסיטת ייל. בתום לימודיו הגבוהים התמחה קאנה כעוזר משפטי אצל שופט הערעורים הפדרלי מוריס שפרד ארנולד בליטל רוק שבארקנסו. כעורך דין פרטי התמחה בדיני קניין רוחני.
כסטודנט באוניברסיטת שיקגו, עבד קאנה תחת ויליאם ד. ברנס, לימים חבר בית הנבחרים המדינתי של אילינויף במטה הבחירות של ברק אובמה אשר התמודד אל הסנאט של אילינוי בבחירות 1996. במהשך קריירתו הציבורית התמחה במעגל מצפה הכוכבים מס' 1 אצל ג'ק קווין, ראש הסגל של סגן נשיא ארצות הברית אל גור. בשנתו השנייה ללימודיו האקדמיים עבד במרכז קרטר. לאחר מכן היה עורך דין לענייני ייצוג חברות טכנולוגיה במשרד עורכי הדין "O'Melveny & Myers", בשנים 2004–2009. בשנת 2004 הוסיף להתמודד לראשונה לקונגרס האמריקאי, אך בבחירות המקדימות של המפלגה הדמוקרטית במחוז הקונגרס ה-12 של קליפורניה כשל בניסיונו לקורא תיגר על חבר בקונגרס המכהן טום לנטוס. בשנת 2009 מונה קאנה בידי נשיא ארצות הברית ברק אובמה לסגן עוזר מזכיר במחלקת המסחר של ארצות הברית. בתפקיד זה הוביל קאנה משלחות סחר בין-לאומיות ופעל להגדלת סחר החוץ של ארצות הברית. מאוחר יותר מונה לחבר במועצת העסקים של הבית הלבן.
קאנה התפטר ממחלקת המסחר באוגוסט 2011 כדי להצטרף למשרד עורכי הדין "Wilson Sonsini Goodrich & Rosati", השוכן בעמק הסיליקון. פעילותו המשפטית פרו בונו כללה עבודה עם "מרכז מיסיסיפי לצדק" במספר מקרי הונאה של קבלנים למען נפגעי הוריקן קתרינה, וכתיבה משותפת של חוות-דעת לבית המשפט העליון של ארצות הברית בתיק "הר הולי" כדי לאפשר תביעות בענייני גזענות מכוח חוק הדיור ההוגן משנת 1968. בשנים 2012–2016 היה מורה מן החוץ באוניברסיטת סטנפורד, והיה מורה למשפטים בבית הספר למשפט של אוניברסיטת סנטה קרלה והרצה בנושא משפט אמריקאי באוניברסיטת סן פרנסיסקו סטייט. בבחירות 2014 התמודד לבית הנבחרים האמריקאי במחוז הקונגרס ה-17 של קליפורניה. הוא הפסיד בבחירות צמודות לנציג המחוז המכהן מייק הונדה, אך זכה לתמיכה משמעותית מצד תעשיית הטכנולוגיה בעמק הסיליקון.
בבחירות 2016 התמודד שוב לבית הנבחרים של ארצות הברית, והפעם גבר על חבר הקונגרס הונדה משגרף 61% מקולות הבוחרים. הוא הושבע לתפקידו בראשית ינואר 2017, ומיצב עצמו כתומך מובהק ברעיונות ובעמדות פרוגרסיביים. הוא התנגד לתמיכה האמריקאית במבצע סופה נחרצת בתימן, תמך בשימור חוק הגנת החולה וטיפול בר השגה, והביע ביקורת על החלטתו של נשיא ארצות הברית דונלד טראמפ להכיר בירושלים כבירת ישראל. הוא תומך בזכות להפיל, והביע את צערו על פסק דין דובס נגד הארגון לבריאות נשים בג'קסון.
הערות שוליים

↑  בהוואי ישנה אוכלוסייה אסיאתית רבה יותר
↑  Ro Khanna named Democratic vice chair of Congressional India Caucus, באתר Hindustan Times‏, 17 בדצמבר 2020 (באנגלית)
↑  Meet ‘Ro’ Khanna, 3 Other Indian-Americans Elected to US Congress, באתר The Quint‏, 10 בנובמבר 2016 (באנגלית)
↑  רו קאנה הוג'ון לואיס, The intertwined freedom movements of Gandhi and Martin Luther King Jr., באתר בוסטון גלוב, 6 באפריל 2018 (באנגלית)
↑  ג'ון בורדו, Obama names prominent Fremont Indo-American to Commerce post, באתר Mercury News‏, 7 באוגוסט 2009 (באנגלית)
↑  אריק קורהי, Mike Honda vs. Ro Khanna: All eyes are on congressional showdown in Silicon Valley, באתר מרקורי ניוז, 25 באוקטובר 2016 (באנגלית)
↑  Tech Industry Flexes Muscle in California Race, באתר הניו יורק טיימס, 5 בפרבואר 2014 (באנגלית)
↑  WHO’S SPEAKING OUT AGAINST TRUMP’S JERUSALEM MOVE, באתר ג'יי סטריט, 12 בדצמבר 2017 (באנגלית)
| --- | --- |
בקרת זהויות :  LCCN: n2012038459  NTA: 416259278  SNAC: w6pp9x9j  US Congress: K000389  VIAF: 250879974   WorldCat (עם VIAF): 250879974
ג'ים קוסטה

ג'יימס מנואל קוסטה (באנגלית: James Manuel Costa; נולד ב-13 באפריל 1952) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס ה-21 של מדינת קליפורניה, מאז 2005. בשנים 2005–2013 ייצג את מחוז הקונגרס ה-20. טרם היבחרו לקונגרס, היה קוסטה חבר הסנאט המדינתי של קליפורניה בשנים 1994–2002 וחבר האספה המדינתית מדצמבר 1978 עד ראשית 1994.
ביוגרפיה

קוסטה, יליד פרזנו, הוא דור שלישי למשפחת חקלאים. סבו וסבתו היגרו אל ארצות הברית מהאיים האזוריים בפורטוגל בראשית המאה העשרים. בשנת 1970 השלים את לימודיו התיכוניים בבית הספר התיכון "ממוריאל סן חואקין", ולאחר למד באוניברסיטת המדינה של קליפורניה בפרזנו, שם קיבל תואר ראשון ב-1974. בשנים 1975–1976 היה עוזר פרלמנטרי בלשכתו של חבר הקונגרס ג'ון האנס קרבס (אנ'), ובין השנים 1976–1978 היה עוזרו המנהלי של חבר האספה המדינתית ריצ'רד להמן. קוסטה ייצג חלק ממחוז פרזנו בבית המחוקקים המדינתי במשך 24 שנה, כחבר האספה המדינתית של קליפורניה (1978–1994) והסנאט של קליפורניה (1994–2002). בשנת 1986 חולל שערורייה בגין שידול לזנות לאחר שנעצר ביחד עם יצאנית בת 19 לה שילם קוסטה חמישים דולר אמריקאי. הוא נימק את האירוע כ"שיקול-דעת לקוי", אך לא הגיש ערעור על כתב האישום שהוגש נגדו.
בשנת 2004 נכנס קוסטה למערכת הבחירות המקדימות של המפלגה הדמוקרטית במחוז הקונגרס ה-20 של קליפורניה, שנפתחה עם פרישתו של חבר הקונגרס קאל דולי. דולי הביע תמיכה בראשת הסגל שלו לשעבר, ליסה קוויגלי, אך מרבית הממסד הדמוקרטי בקליפורניה, כולל הסנאטורית דיאן פיינסטיין, נתן את גיבויו לקוסטה, שניצח בפריימריז העיקש והתמודד מול חבר הסנאט המדינתי רוי אשבורן, מועמד המפלגה הרפובליקנית. מחוז הקונגרס ה-20 היה ועודנו מעוז דמוקרטי מובהק, ש-63% מאוכלוסייתו הם לטינים; במהלך הבחירות לנשיאות ארצות הברית 2000 רשם אל גור את שיעור התמיכה הגבוהה ביותר בו מחוץ לאגדי הערים הגדולים בקליפורניה (סקרמנטו ואזור מפרץ סן פרנסיסקו בצפון ולוס אנג'לס וסן דייגו בדרום קליפורניה). עם זאת, הרפובליקנים השקיעו סכום בלתי-מובטל במירוץ לבית הנבחרים. חרף זאת ניצח קוסטה בבחירות ונבחר עם 54% מהקולות.
קוסטה בעל עמדות מתונות יחסית לעמיתיו הדמוקרטים בבית הנבחרים. למשל, במרץ 2010 הסכים לתמוך בחוק הגנת החולה וטיפול בר השגה לאחר שהיסס להביע תמיכה באג'נדה שהנהיג ממשל הנשיא ברק אובמה. על פי ידיעות שדווחו בעיתונות האמריקאית, במטרה לוודא את תמיכתו של קוסטה, הנהגת בית הנבחרים הבטיחה לקוסטה ולחבר הקונגרס דניס קרדוזה מימון לבית ספר לרפואה בעמק המרכזי של קליפורניה. קוסטה נמנה בין חמשת הדמוקרטים בקונגרס שהצביעו בעד מתן האישור לממשלה הפדרלית של ארצות הברית למכור נשק לערב הסעודית ולתמוך בההתערבות הצבאית של הסעודים בתימן.
בינואר 2015 היה קוסטה אחד מ-28 הדמוקרטים בבית הנבחרים אשר הצביעו בעד בניית קו צינור קיסטון. ב-19 בנובמבר אותה שנה הצביע בעד חקיקה שבלמה את יישובם בארצות הברית של פליטים מעיראק ומסוריה. במהלך ספטמבר 2020 האשים קוסטה את טורקיה, חברה בנאט"ו ולפיכך בעלת בריתה של ארצו, בכך שהסיתה לסכסוך בין אזרבייג'ן לארמניה אשר הצית את מלחמת נגורנו קרבאך השנייה. קוסטה טען כי ”אזרבייג'ן המשיכה לשפוך שמן למדורה בחוסר הכרתה בריבונות של הרפובליקה הארטסאקית, בעוד טורקיה סייעה לאפשר תוקפנות זו.” ב-1 באוקטובר 2020 חתם על מכתב שנמען אל מזכיר המדינה של ארצות הברית מייק פומפאו ובו גינוי פעולותיה הצבאיות של אזרבייג'ן נגד נגורנו קרבאך, והוקיע את תפקידה של טורקיה במלחמה.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  סטפני או'ניל, Assemblyman in Prostitute Incident Issues Apology, באתר לוס אנג'לס טיימס, 5 בספטמבר 1986 (באנגלית)
↑  מייק סוראגאן, Side deals stack up as health bills move along, באתר The Hill‏, 24 בנובמבר 2009 (באנגלית)
↑  מאט פולר ואכבר שאהיד אחמד, 5 Democrats Bail Out Paul Ryan And Protect Saudi Arabia, באתר הפינגטון פוסט, 12 בדצמבר 2018 (באנגלית)
| --- | --- |
בקרת זהויות :  SNAC: w64v79j7  US Congress: C001059
בריאן פיצפטריק

בריאן קווין פיצפטריק (באנגלית: Brian Kevin Fitzpatrick; נולד ב-17 בדצמבר 1973) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס הראשון של קהיליית פנסילבניה, מאז 2017. בשנים 2017–2019 נספר מחוזו כמחוז הקונגרס השמיני. פיצפטריק, בעברו סוכן בלשכת החקירות הפדרלית (FBI), הוא חבר המפלגה הרפובליקנית המשתייך לאגף המתון במפלגה.
ביוגרפיה

פיצפטריק נולד בפילדלפיה וגדל ביישוב לוויטאון (Levittown) הסמוך, וב-1992 השלים את לימודיו התיכוניים בתיכון בישופ איגן השוכן בפיירלס הילס. ב-1996 השלים באוניברסיטת לה סאל לימודי תואר ראשון במנהל עסקים, וב-2001 קיבל תואר שני באותו התחום מאוניברסיטת המדינה של פנסילבניה בנוסף על תואר שני במשפטים מבית הספר למשפט של האוניברסיטה. טרם כניסתו לחיים הפוליטיים היה עוזר מיוחד לתובע הפדרלי של ארצות הברית בקליפורניה וסוכן מיוחד של לשכת החקירות הפדרלית במדינה. ב-FBI שימש כמפקח לאומי של יחידת השחיתות השלטונית בבולשת, והוביל את תוכנית הבולשת לאכיפת פשעי בחירות ודיני מימון קמפיינים. בין היתר שירת בקייב, במוסול, ובוושינגטון הבירה. במהלך מלחמת עיראק הוצב לצד הכוחות המיוחדים של צבא ארצות הברית.
בבחירות 2016 התמודד פיצפטריק על ייצוג מחוז הקונגרס השמיני של פנסילבניה בבית הנבחרים של ארצות הברית אשר נותר לא-מאויש לאחר פרישתו של אחיו מייק פיצפטריק (אנ'), שפרש מהקונגרס כדי לקיים את הבטחתו להגבלת כהונה בת ארבע קדנציות. ב-26 באפריל 2016 התקיימו בחירות מקדימות במפלגה הרפובליקנית ובהן גרף פיצפטריק 78.4% מהקולות. ביום הבחירות הכלליות גבר פיצפטריק על מועמד המפלגה הדמוקרטית וחבר בית הנבחרים של פנסילבניה סטיב סנטרסיירו עם 54.6% מקולות הבוחרים. הוא הושבע לתפקידו בראשית ינואר 2017, עם התכנסות הקונגרס ה-115 של ארצות הברית.
לקראת בחירות 2018, החיל בית המשפט העליון של פנסילבניה שינויים במפת מחוזות הקונגרס של המדינה. מחוז הקונגרס השמיני אותו ייצג פיצפטריק הפך למחוז הקונגרס הראשון. המחוז לא עבר שינויים דרסטיים ביחסית לתצורתו הקודמת, אך סופחו אליו חלקים ממרכז מחוז מונטוגומרי, מה שהפך אותו למעט יותר דמוקרטי. חרף שינויים אלה נבחר פיצפטריק לכהונה נוספת בבית הנבחרים האמריקאי והושבע לכהונתו השנייה עם התכנסות הקונגרס ה-116 של ארצות הברית. בפורום שנערך בספטמבר 2018 בהנחיית "מרכז המדיניות הדו-מפלגתית" ו-The Hill, קבע פיצפטריק כי שינויי האקלים בידי האדם הם סוגיה פוליטית רצינית, והצהיר כי על עמיתיו הרפובליקנים "להכיר במציאות ולא להכחישה".
פיצפטריק תומך בנישואים של בני זוג מאותו המין, ובמהלך הקונגרס ה-117 הצביע בעד "חוק השוויון", ששם לו למטרה להרחיב הגנות מפני אפליית להט"ב בארצות הברית. בנוסף, הוא גם תומך בעריכת בדיקות רקע נוקשות יותר לכל המבקשים לרכוש ולסחור בכלי נשק. ב-19 במאי 2021 נמנה פיצפטריק בין 35 רפובליקנים בבית הנבחרים שתמכו בהקמת ועדת חקירה לאירועי ההסתערות על הקפיטול. ב-21 באוקטובר אותה שנה הצביע בעד הרשעת סטיב באנון, מקורבו של טראמפ, בביזוי הקונגרס.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  דימון ויליאמס, Pennsylvania primary: Fitzpatrick beats GOP challenger Alex Entin in 1st district race, באתר Bucks County Courier Times‏, 17 במאי 2022 (באנגלית)
↑  ג'ונתן תמרי, From the archives: Mike Fitzpatrick’s brother aims to succeed him in U.S. House, באתר Philadelphia Inquirer‏, 22 בינואר 2016 (באנגלית)
↑  ג'ונתן תמרי, Rep. Fitzpatrick's brother will run to replace him, באתר Philadelphia Inquirer‏, 21 בינואר 2016 (באנגלית)
↑  Fitzpatrick wins brother's US House seat, באתר 6abc Philadelphia‏, 8 בנובמבר 2016 (באנגלית)
↑  נייט קון, The New Pennsylvania Congressional Map, District by District, באתר הניו יורק טיימס, 19 בפברואר 2018 (באנגלית)
↑  רנדי סנואוטאק, Republican Congressman Urges Colleagues to Act on Climate Change, באתר Eos‏, 13 בספטמבר 2018 (באנגלית)
↑  פול לה בלאנק, Here are the 35 House Republicans who voted for the January 6 commission, באתר CNN‏, 20 במאי 2021 (באנגלית)
↑  פול לה בלאנק, These are the 9 House Republicans who voted to hold Steve Bannon in contempt of Congress, באתר CNN‏, 5 באוקטובר 2021 (באנגלית)
| --- | --- |
בקרת זהויות :  US Congress: F000466
ראסל פריי

ראסל ויליאם פריי (באנגלית: Russell William Fry; נולד ב-31 בינואר 1985) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השביעי של מדינת קרוליינה הדרומית. פריי, חבר המפלגה הרפובליקנית, כיהן טרם שירותו בקונגרס האמריקאי כנציג מחוז הבחירה ה-106 בבית הנבחרים של קרוליינה הדרומית בשנים 2015–2023.